РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/33-17

28. фебруар 2017. године

Б е о г р а д

ЗАПИСНИК

13. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 28. ФЕБРУАРА 2017. ГОДИНЕ

Седница је почела у 13.00 часова.

Седницом је председавала Катарина Ракић, председник Одбора.

Седници су присуствовали чланови Одбора: Драган Весовић, Јовица Јевтић, Драган Јовановић, Јасмина Каранац, Зоран Милекић, др Владимир Орлић, Јово Остојић, Огњен Пантовић, Снежана Петровић, Далибор Радичевић и Ивана Стојиљковић.

Седници су присуствовали заменици чланова Одбора: Иван Карић (заменик Новице Тончева) и Балша Божовић ( заменик Горана Ћирића).

Седници нису присуствовали чланови Одбора: Ненад Константиновић, Стефана Миладиновић и Соња Павловић, нити њихови заменици.

Седници су присуствовали из Министарства грађевинарства, саобраћаја и инфраструктуре Вељко Ковачевић, в. д. помоћника министра за водни саобраћај и Јелена Софрић, саветник у Сектору за водни саобраћај.

Одбор је, већином гласова (12 за, један уздржан, један члан Одбора није гласао), у складу са предлогом председника Одбора усвојио следећи:

Д н е в н и р е д

1. Разматрање Предлога закона о потврђивању Споразума између Владе Републике Србије и Владе Мађарске о пловидби реком Тисом, који је поднела Влада (број 011-107/17 од 16.01.2017.године);
2. Разматрање представки упућених Одбору.

Пре преласка на разматрање утврђеног дневног реда већином гласова (13 за, један члан Одбора није гласао), усвојен је Записник 12. седнице Одбора одржане 23. јануара 2017. године.

Прва тачка дневног реда – **Предлога закона о потврђивању Споразума између Владе Републике Србије и Владе Мађарске о пловидби реком Тисом**

Вељко Ковачевић, в. д. помоћника министра за водни саобраћај, је образлажући Споразум истакао да је после две године преговора на нивоу Владе Републике Србије и Владе Мађарске договорен потпуно нови споразум о пловидби реком Тисом, којим се ставља ван снаге стари из 1955. године. Најбитније промене које омогућава овај споразумом је да се река Тиса коначно отвара за пловидбу свих бродова, споразум из 1955. године је дозвољавао слободну пловидбу само за бродове под српском и мађарском заставом. Такође, овим споразумом се подиже обим транспорта на реци Тиси и омогућавају бољи услови пословања за све бродске компаније, као и за све постојеће и будуће луке на реци Тиси. Овим споразумом, такође, две владе дају свој допринос ширењу водне мреже унутрашњих водних путева. На досадашњој мрежи утврђених водних путева није било реке Тисе, тако да се усвајањем овог споразума шири европска мрежа, а битно је истаћи и да пловидба није резервисана само за бродове под заставом Европске уније већ за апсолутно све државе, истакао је на крају излагања представник Министарства.

Одбор је, у складу са чланом 155. став 2. Пословника Народне скупштине, одлучио, већином гласова (13 за, један члан Одбора није гласао), да предложи Народној скупштини да прихвати Предлог закона о потврђивању Споразума између Владе Републике Србије и Владе Мађарске о пловидби реком Тисом, који је поднела Влада.

За известиоца Одбора на седници Народне скупштине одређена је Катарина Ракић, председник Одбора.

Друга тачка дневног реда - **Разматрање представки на предлог Радне групе Одбора**

Поводом ове тачке дневног реда председник Одбора је дала реч известиоцу Радне групе Одбора за представке Ивани Стојиљковић.

Народни посланик Ивана Стојиљковић је обавестила Одбор да је Радна група на састанку одржаном 27. фебруара 2017. године размотрила седам пристиглих поднесака и одлучила следеће о даљем поступању:

- Поновљена представка Стеве Рајића из Апатина, у вези усвојених прописа о легализацији појединих објеката (број 07-298/12) - биће прослеђен Министарству грађевинарства, саобраћаја и инфраструктуре;

- Поводом поновљене представке Зорана Трифуновића из Раче, у вези заштите имовинских права (број 07-1348/15), а која садржи низ навода који нису у складу са чланом 3. став 4. Упутства за поступање са иницијативама, петицијама, представкама и предлозима упућеним Народној скупштини, одлучено је да се не одговара;

- Представка Светлане Микашиновић из Београда, у вези легализације дела стана (број 07-3627/16) - биће прослеђена Министарству грађевинарства, саобраћаја и инфраструктуре и Секретаријату за послове легализације Града Београда;

- Представка Савете Милошевић из Ниша, у вези са регулисањем права преноса својине (број 07-239/13) - биће прослеђена Служби катастра непокретности Града Ниша;

**-** Представка Немање Росића из Београда, у вези понуђеног стамбеног простора (број 07-125/17) - биће прослеђена Градској управи Града Београда;

**-** Представка Верице Јеремић из Сремчице, у вези уређења накнаде за управника стамбене заједнице (број 07-1865/16) - биће прослеђена Министарству грађевинарства, саобраћаја и инфраструктуре;

- У вези представке Мирослава Ђорђевића из Рипња (број 07-370/17) - биће прослеђен допис подносиоцу да представка није у делокругу рада Одбора.

У вези поновљене представке Стеве Рајића из Апатина народни посланик Јово Остојић, с обзиром да живи у Апатину, је предложио да се додатно ангажује у вези ове представке имајући у виду да се господин Рајић у више наврата обраћао Одбору. Присутни народни посланици су прихватили овај предлог.

Одбор је већином гласова (13 за, један уздржан), одлучио да прихвати предлоге Радне групе за поступање поводом сваког поднеска.

\*

\* \*

На седници Одбора вођен је тонски запис.

Седница је закључена у 13.15 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић